《月夜望西山和王子寿》
清代·李杭

清秋纵远目，微阴暧林郊。晚来气澄霁，始觉天宇高。

凉月空际生，闲云亦飘摇。城端见西山，秀色横嶕峣。

岩巘尚未蹑，松桂久见招。虽非山中人，心旷理自超。

真赏信多佳，物役焉足劳。缅然想俦匹，登临发长谣。

作者简介：（1821—1848）清湖南湘阴人，字梅生，一字孟龙。李星沅子。道光二十四年进士，官编修。七岁能诗，及长，博通经史，工诗文，汤鹏、梅曾亮等人皆引为小友。有《小芋香山馆集》。